《题赵德辉宣慰代友人偿债卷》
元代·陈思济

人以利为利，利等丘山高。能以义为利，其利轻鸿毛。

伟哉赵使义，重义轻币刀。周急乃义子，而况同气交。

交游负宿债，代偿曾不劳。锥刀抵死竞，纷纷笑儿曹。

义风久不作，千载空寥寥。佳声足传播，复有御史谣。

余时亦安用，但续金之貂。尚愿义侯心，推之及蓬蒿。

又愿义侯位，钧衡早持操。跻民富寿域，永永无逋逃。

作者简介：（1232—1301）元睢州柘城人，字济民，号秋冈。幼以才器称。世祖在潜邸，召备顾问，及即位，始建省部，使掌敷奏，事无巨细，悉就准绳。历承务郎、同知高唐州事，治绩称最。拜监察御史，劾阿合马不法，出知沁州。累迁通议大夫、佥河南江北等处行中书省事。所至有惠政。卒谥文肃。有《秋冈集》。